Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 10/2020 siekiant priimti Europos Parlamento ir Tarybos reglamentą dėl Europos sutelktinio finansavimo paslaugų verslui teikėjų, kuriuo iš dalies keičiamas Reglamentas (ES) 2017/1129 ir Direktyva (ES) 2019/1937

(2020/C 333/02)

I. ĮVADAS

2018 m. kovo 8 d. Komisija priėmė kapitalo rinkų sąjungos stiprinimo priemonių rinkinį kartu su komunikatu „Kapitalo rinkų sąjungos sukūrimas iki 2019 m. Metas spartinti darbus“. Į šį rinkinį įtraukti šie du pasiūlymai, priimami pagal įprastą teisėkūros procedūrą:

— Pasiūlymas dėl Europos Parlamento ir Tarybos reglamento dėl Europos sutelktinio finansavimo paslaugų verslui teikėjų ir

— Pasiūlymas dėl Europos Parlamento ir Tarybos direktyvos, kuria iš dalies keičiama Direktyva 2014/65/ES dėl finansinių priemonių rinkų.

2019 m. kovo 27 d. plenariniame posėdyje Europos Parlamentas priėmė pozicijas per pirmąjį svarstymą.

Taryboje Finansinių paslaugų darbo grupė nagrinėjo abu pasiūlymus keliuose posėdžiuose, surengtuose pirmininkaujant įvairioms valstybėms narėms. 2019 m. birželio 26 d. Nuolatinių atstovų komitetas suteikė įgaliojimus pradėti derybas dėl susitarimo su Parlamentu dėl šių pasiūlymų.

2019 m. gruodžio 18 d. su Europos Parlamentu buvo pasiektas susitarimas dėl reglamento ir direktyvos kompromisinių tekstų, su sąlyga, kad bus atlikta techninė peržiūra ir teisininkų lingvistų peržiūra.

2020 m. gegužės 7 d., užbaigus techninę peržiūrą, Europos Parlamento Ekonomikos ir pinigų politikos komitetas patvirtino kompromisinius tekstus. 2020 m. gegužės 12 d. to komiteto pirmininkė pasirašė laišką Tarybai pirmininkaujančiai valstybei narei, kuriame nurodyta, kad, jei Taryba priimtų techniniu požiūriu peržiūrėtus kompromisinius tekstus (įskaitant visus būtinus teisininkų lingvistų padarytus pakeitimus) kaip savo pozicijas per pirmąjį svarstymą, ji Parlamento plenarinėje sesijoje rekomenduotų, kad Parlamentas per antrąjį svarstymą patvirtintų Tarybos pozicijas be papildomų pakeitimų. Tokiu atveju abu siūlomi teisės aktai būtų laikomi priimtais tokia redakcija, kuri atitinka Tarybos pozicijas.

2020 m. gegužės 20 d. Nuolatinių atstovų komitetas pasiekė politinį susitarimą dėl techniniu požiūriu peržiūrėtų kompromisinių tekstų.

Atsižvelgdama į pirmiau nurodytą susitarimą ir teisininkams lingvistams peržiūrėjus tekstą, 2020 m. liepos 20 d. Taryba priėmė savo poziciją per pirmąjį svarstymą laikydamasi įprastos teisėkūros procedūros, nustatytos Sutarties dėl Europos Sąjungos veikimo (SESV) 294 straipsnyje.

II. TIKSLAS

Sutelktinis finansavimas yra finansinių technologijų sprendimas, kuriuo mažosioms ir vidutinėms įmonėms, visų pirma startuoliams ir veiklą plečiančioms įmonėms, suteikiama alternatyvi galimybė gauti finansavimą, siekiant paskatinti novatorišką verslumą Sąjungoje ir taip sustiprinti kapitalo rinkų sąjungą. Tai savo ruožtu padeda užtikrinti labiau diversifikuotą finansinę sistemą, kuri yra mažiau priklausoma nuo bankų teikiamo finansavimo, taigi ir sumažinti sisteminę bei koncentracijos riziką. Novatoriško verslumo skatinimas pasitelkiant sutelktinį finansavimą taip pat padeda išlaisvinti įšaldytą kapitalą investicijoms į naujus ir novatoriškus projektus, paspartinti veiksmingą išteklių paskirstymą ir užtikrinti turto diversifikavimą.

Reglamento ir direktyvos tikslas – spręsti sutelktinio finansavimo paslaugoms taikytinos teisinės sistemos susiskaidymo klausimą, siekiant užtikrinti tinkamą tokių paslaugų vidaus rinkos veikimą ir kartu stiprinti investuotojų apsaugą ir rinkos efektyvumą bei prisidėti prie kapitalo rinkų sąjungos sukūrimo.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

a) Reglamento pobūdis ir taikymo sritis

Tarybos pozicija per pirmąjį svarstymą sukuriama bendra suderinta tvarka, kuri bus taikoma visiems sutelktinio finansavimo paslaugų teikėjams, kuriems taikomas šis reglamentas.

Reglamentas netaikomas projektų savininkams, kurie yra vartotojai, arba sutelktinio finansavimo pasiūlymams, kurių pardavimo vertė viršija 5 000 000 EUR per 12 mėnesių laikotarpį. Be to, dvidešimt keturis mėnesius ir, kai valstybėje narėje pagal Reglamentą (ES) 2017/1129 prospekto paskelbimui taikoma bendros pardavimo vertės riba neviršija 5 mln. EUR, šis reglamentas toje valstybėje narėje taikomas tik sutelktinio finansavimo pasiūlymams, kurių bendra pardavimo vertė siekia tą ribą.

Reglamente numatytas pereinamasis laikotarpis iki dvidešimt keturių mėnesių po jo įsigaliojimo, per kurį sutelktinio finansavimo paslaugų teikėjai (išskyrus atvejus, kai ir iki tol, kol jiems pagal šį reglamentą suteikiamas veiklos leidimas) pagal taikytiną nacionalinę teisę gali toliau teikti sutelktinio finansavimo paslaugas, kurioms taikomas šis reglamentas.

b) Organizaciniai ir veiklos reikalavimai

Į reglamentą įtrauktos kelios investuotojų apsaugos priemonės, įskaitant nuostatas dėl valdymo, rizikos vertinimo, išsamaus patikrinimo reikalavimų, sutelktinio finansavimo paslaugų teikėjų diskrecijos masto siūlant individualaus paskolų portfelio valdymą, skundų nagrinėjimo, interesų konfliktų, veiklos rangos, klientų turto saugojimo paslaugų ir mokėjimo paslaugų ir prudencinių apsaugos priemonių.

c) Veiklos leidimas

Valstybių narių nacionalinės kompetentingos institucijos bus atsakingos už sutelktinio finansavimo paslaugų teikėjo veiklos leidimo išdavimą pagal šį reglamentą. Veiklos leidimą išduodančios kompetentingos institucijos taip pat prižiūrės sutelktinio finansavimo paslaugų teikėją ir turės įgaliojimus panaikinti veiklos leidimą tam tikromis nustatytomis sąlygomis.

ESMA (Europos vertybinių popierių ir rinkų institucija) turi tvarkyti veiklos leidimą turinčių sutelktinio finansavimo paslaugų teikėjų registrą ir taip pat gali prašyti informacijos, siekdama užtikrinti, kad veiklos leidimai būtų išduodami nuosekliai.

d) Investuotojų apsauga

Sutelktinio finansavimo paslaugų teikėjai teikia klientams teisingą, aiškią ir neklaidinančią informaciją. Reglamente numatytos priemonės, susijusios su įsipareigojimų neįvykdymo rodiklių atskleidimu, pirminių žinių patikrinimu ir gebėjimo padengti nuostolius modeliavimu, ikisutartiniu apmąstymo laikotarpiu, pagrindinės informacijos apie investiciją dokumentu, skelbimo lentomis ir galimybe susipažinti su įrašais.

e) Rinkodaros pranešimai

Jei konkretaus pranešimo paskirtis – rinkodara, tai turėtų būti aiškiai matoma. Pranešimuose pateikiama informacija turi būti teisinga, aiški ir neklaidinanti. Kompetentingos institucijos savo interneto svetainėse skelbia ir nuolat atnaujina rinkodaros pranešimams taikytinus nacionalinius įstatymus ir kitus teisės aktus.

f) Kompetentingos institucijos ir ESMA

Reglamente nustatyti būtiniausi tyrimo ir priežiūros įgaliojimai, kuriuos turėtų turėti kompetentingos institucijos. Jame reikalaujama, kad jos bendradarbiautų tarpusavyje ir su ESMA. Jame numatytos profesinės paslapties ir duomenų apsaugos priemonės.

g) Administracinės nuobaudos ir kitos administracinės priemonės

Reglamente nustatytos minimalios administracinės nuobaudos ir priemonės, susijusios su reglamento pažeidimu. Jame taip pat yra nuostatų dėl teisės apskųsti sprendimus, sprendimų skelbimo ir pranešimų ESMA apie skirtas nuobaudas.

h) Peržiūra

Reglamente reikalaujama, kad Komisija pateiktų ataskaitą Europos Parlamentui ir Tarybai per 36 mėnesius nuo reglamento įsigaliojimo. Rengdama ataskaitą Komisija turi būti pasikonsultavusi su ESMA ir EBI (Europos bankininkystės institucija). Ataskaitoje vertinami 26 reglamento aspektai.

i) Informavimas apie pažeidimą

Šiuo reglamentu iš dalies keičiama Direktyva (ES) 2019/1937 dėl asmenų, pranešančių apie Sąjungos teisės pažeidimus, apsaugos, įtraukiant šį reglamentą į tos direktyvos priedą, kuriame pateikiamas Sąjungos aktų, sudarančių tos direktyvos materialinę taikymo sritį, sąrašas.

IV. IŠVADA

Per pirmąjį svarstymą priimtos Tarybos pozicijos dėl reglamento ir direktyvos atspindi Tarybos ir Europos Parlamento derybose pasiektą kompromisą.

Taryba mano, kad jos per pirmąjį svarstymą priimtos pozicijos yra subalansuotas dokumentų rinkinys, kurį priėmus bus pasiektas tikslas skatinti tinkamą sutelktinio finansavimo paslaugų vidaus rinkos veikimą, didinti investuotojų apsaugą ir rinkos veiksmingumą ir prisidėti prie kapitalo rinkų sąjungos kūrimo.